**Spørsmål og svar om Midlertidig forskrift om unntak fra plan- og bygningsloven for innkvartering av personer som søker beskyttelse (asylsøkere) (FOR-2015-11-27-1360)**

Kommunal- og moderniseringsdepartementet har mottatt og besvart en rekke spørsmål til forskriften, både skriftlig og per telefon. Nedenfor følger noen av spørsmålene og svar på disse.

*Dato: 15.desember 2015.*

**Spørsmål**

Gjelder den midlertidige forskriften bare for departementets beslutninger om unntak fra søknad og tillatelse etter § 3?

**Svar**

Nei. Den midlertidige forskriften har én bestemmelse som utelukkende gjelder for departementet, mens forskriften for øvrig gjelder generelt. Etter forskriftens § 3 første ledd kan departementet fatte beslutning om midlertidig unntak fra byggesaksbehandling ved etablering av asylmottak og omsorgssentre for enslige mindreårige asylsøkere under 15 år..

Kommunen kan ved vedtak om midlertidig bruksendring og plassering av midlertidige byggverk for innkvartering av asylsøkere gjøre unntak fra de tekniske krav som følger av forskriftens § 6, og for krav om nabovarsel etter § 4 for en periode på inntil 6 måneder. Bestemmelsen om saksbehandlingsfrister for dispensasjon fra plan og klagebehandling som følger av § 5 gjelder for kommunens behandling av dispensasjonssaker.

**Spørsmål**
Hvem kan be departementet beslutte unntak fra søknad og tillatelse etter forskriftens § 3?

**Svar**

Det er et mål at vanlig saksbehandling følges i størst mulig grad, dvs. at det er kommunen som på grunnlag av søknad gir tillatelse til midlertidig bruksendring og evt. midlertidig dispensasjon. Departementet vil kun beslutte unntak fra saksbehandling og tillatelse der UDI eller BUFdir. har anmodet om dette. Private aktører kan således ikke søke departementet om å bruke unntaket.

**Spørsmål**
Er § 6 i forskriften en retningslinje for vurderingen av hvilke tekniske krav som kan unnlates ved bruksendring av eksisterende bygg etter pbl. § 31-2?

**Svar**

Unntakene fra tekniske krav som følger av § 6 gjelder generelt ved søknad om tillatelse til midlertidig bruksendring av eksisterende bygning og ved midlertidig plassering av byggverk. Med midlertidig menes her 6 måneder.

**Spørsmål**

I hvilken grad kan kommunene på egen hånd behandle søknader om midlertidig bruksendringer eller midlertidige tiltak?

**Svar**

Kommunene kan behandle midlertidige bruksendringer og midlertidige tiltak på følgende måter:

* Som ordinære byggesaker. Departementet viser i den forbindelse til [brevet fra kommunalministeren og justisministeren](https://www.regjeringen.no/no/aktuelt/oppfordrer-til-rask-behandling-av-soknader-om-etablering-av-mottak/id2458970/) om rask behandling av søknader om etablering av mottak. Her finner dere også eksempel på hvordan [dispensasjon fra plan](https://www.regjeringen.no/contentassets/88fea4311a9a4b0a84018d9ee51b3aad/eksempel_begrunnelse_dispensasjonssak.pdf) kan begrunnes.
* Som midlertidige tiltak inntil 2 år, f. eks. boligbrakker. Slike tiltak er søknadspliktige etter pbl. § 20-4 bokstav c, jf. § 20-2. I disse tilfellene gjelder reglene i § 30-5. Arealplan har ikke bindende virkning for midlertidige tiltak som skal plasseres inntil 2 år, med mindre planen selv uttrykkelig forbyr dette, se tidligere [uttalelse fra departementet](https://www.regjeringen.no/no/dokumenter/-30-5---reguleringsplanens-virkning-pa-m/id643587/)..
* Som midlertidige tiltak inntil 6 måneder etter den midlertidge forskriften. I slike tilfelle kan

det gjøres unntak fra nabovarslingsreglene etter § 4 og visse tekniske krav etter § 6. Dersom det er nødvendig med dispensasjon fra plan for bruksendringer, gjelder de særskilte tidsfrrster som følger av § 5. Midlertidige bruksendringer etter forskriften kan ikke forlenges utover 6 måneder.

**Spørsmål**
Gjelder krav om ansvarlig foretak for vurdering av kravsnivået der departementet beslutter unntak fra søknad og tillatelse med hjemmel i forskriften § 3?

**Svar**

Nei. Etter forskriften § 2 er det tiltakshaver som har ansvaret for å overholde krav som følger av plan- og bygningsloven, i den grad forskriften ikke gjør unntak fra disse. Det betyr for eksempel at tiltakshaver er ansvarlig for avklaring av plangrunnlaget for tiltaket, bl.a. når det gjelder formål og utnyttelsesgrad. Det samme gjelder krav til forbud mot bygging i områder utsatt for skred eller flom etter pbl. § 28-1. For det tilfellet at byggverket som tiltakshaver skal bruke som asylmottak ikke er sprinklet, vil det være tiltakshavers ansvar å sørge for at kravene til **brannalarmanlegg, rømningsveier** **og døgnkontinuerlig brannvakthold** er oppfylt.

Den midlertidige forskriften gjør ingen unntak fra andre tilgrensende regelverk. Tiltaket må ikke komme i strid med annet regelverk, som for eksempel naturmangfoldloven eller lov om kulturminner. Det er tiltakshaver selv som må sørge for å avklare behov for samtykke eller tillatelse fra andre myndigheter.

**Spørsmål**

Skal kommunen føre tilsyn ved midlertidige tiltak etter forskriften?

**Svar**

Forskriften griper ikke inn i kommunens tilsynsplikt etter plan- og bygningsloven, men ved tilsyn med midlertidige vedtak etter forskriften må man ta hensyn til de unntak fra TEK som følger av § 6.

**Spørsmål**

 Gjelder forskriften kun store mottak? Eller er det ingen begrensning på størrelsen nedad?

**Svar**

Størrelsen på mottaket er underordnet. Etter forskriften § 3 første ledd kan departementet beslutte midlertidig bruksendring uten søknad og tillatelse for inntil 6 måneder, men dette vil kun skje etter anmodning fra statlig myndighet (UDI). Unntaket vil kunne bli brukt der det er akutt tidsnød og rask etablering er nødvendig og kun for maksimalt 6 måneder.

**Spørsmål**

Gjelder unntaket for nabovarsling i forskriftens § 4 kun midlertidige vedtak inntil 6 måneder?

**Svar**

Muligheten til å unnta fra nabovarsling etter forskriftens § 4 gjelder kun for midlertidige dispensasjoner for inntil 6 måneder. Unntaket gjelder også for bruksendringer som ikke krever dispensasjon.

Dersom det er aktuelt med dispensasjon for lengre perioder eller ved en senere forlengelse, må det treffes nytt vedtak etter vanlig saksbehandlingsprosedyre, inkludert nabovarslingsreglene.

**Spørsmål**

Dersom kommunen treffer vedtak etter forskriften, kan vedtak gis for mer enn 6 måneder?

**Svar**

Nei. Dersom kommunen treffer vedtak om midlertidig unntak fra plan- og bygningslov en med hjemmel i forskriften gjelder disse for maksimalt 6 måneder. For vedtak som er ment å vare lenger enn 6 måneder, gjelder de vanlige reglene i loven og det kan ikke gjøres slike unntak fra saksbehandlingsregler og materielle regler som følger av forskriften §§ 4, 5 og 6. Dersom kommunen treffer vedtak etter forskriften og gjør unntak for f. eks. de tekniske krav som følger av § 6, må det gjennomføres en ny søknadsbehandling innen utløpet av seksmånedersperioden. Ved denne behandlingen gjelder lovens vanlige regler, inkludert reglene om nabovarsel og alle vanlige ordinære tekniske krav.

**Spørsmål**

Etter § 3 andre ledd fremgår det at plan ikke har bindende virkning for midlertidig byggverk somskal plasseres inntil 6 måneder så fremt dette er i samsvar med pbl. § 30-5. Hva betyr dette der kommunene treffer vedtak med hjemmel i forskriften?

**Svar**

Bestemmelsen i § 3 retter seg først og fremst mot de tilfelle staten sal beslutte unntak for intil 6 måneder med hjemmel i forskriften. Staten å da vurdere om tiltaket er i samsvar med de begrensinger som følger av § 30-5, dvs. om plasseringen er til hinder for allmenn ferdsel, friluftsliv eller påannen måte føer til ulempe for omgivelsene. Kommunen må også gjøre denne vurderingen der den treffer vedtak som med hjemmel i forskriften gjøre unntak fra lovens regler om f. eks. tekniske krav (forskriften § 6). Kommunen har imidlertid en videre hjemmel for å treffe vedtak om plassering av midlertidige bygninger i § 20-1 bokstav med hjemmel i forskriften, men må også da gjøre en § 30-5-vurdering.